1. L-attenzjoni tal-poplu f'dawn l-aħħar ġimgħat tas-sena hija maqsuma. Żgur mhux forsi, dawk li jikkunsidraw ruħhom parti minn dawk li jgħixu, normalment jagħarfu li l-pajjiż mexa ferm iktar 'il quddiem. Min, fuq in-naħa l-oħra moħħu biss fil-politika, jħares biss lejn jekk il-Gvern huwiex ser jibqa' għaddej. Ir-realtà hija li din l-amministrazzjoni mmexxija mill-Partit Nazzjonalista rnexxielha tilħaq pożizzjonijiet li oħrajn tilfu. Tilfu għax waqt li ħaddieħor waqa' lura, u anzi kellu jmur għal pożizzjonijiet soċjali u ekonomiċi ta' snin ilu, aħna bqajna navvanzaw. Ġejna kkritikati u mmaqdra minn uħud li tkellmu bħallikieku konna fil-bnazzi, biss ċert li meta jieqfu jirriflettu jammettu li, minkejja d-diffikultajiet kollha, bqajna nirreġistraw passi 'l quddiem. 2. Dawk li ma tantx iridu l-ġid lil dan il-Gvern għamlu argumenti varji biex jippruvaw iċekknu dak li nkiseb, biss illum il-ġurnata hemm żgur li l-leġislatura li ġie elett għaliha rnexxielu jilħaqha. Il-ħames snin li l-poplu vvutalu u li tah inkarigu għalihom seħħew. Anke jekk kien hemm daqqiet varji tal-minkeb u taħt iċ-ċintorin, xorta waħda wasal. Għamel ħames snin ta' ħidma li permezz tagħhom irnexxielu jkompli jżomm l-ekonomija għaddejja. L-istabilità soċjali tagħna ġiet iktar u iktar issudata f'dan il-proċess. Issudata għax diġà kellha għeruq fondi u li kienu kapaċi jkabbru u jagħtu frott. Dak il-pedament sod baqa' jagħti s-servizz tiegħu meta ġie l-maltemp. L-għaqal tal-passat serva u fl-istess ħin ma konniex boloh imma komplejna għaddejjin inżidu. 3. Jgħaddi jew ma jgħaddix il-Budget fis-seduti parlamentari li ġejjin huwa f'ħafna punti sekondarju. Il-missjoni seħħet u l-vapur issa dieħel sew fil-port tiegħu. Il-miżuri li ġew meħuda f'dawn is-snin kienu tali li stabbilew passi sodi li minnhom ebda Gvern ta' dan il-partit m'għandu bżonn iġib l-eżerċizzju finanzjarju annwali bħala xi kaxxa maġika. M'għadux rigal tal-amministrazzjoni għal żmien il-Milied, mument li jiddetermina jew il-kontinwazzjoni tal-eżistenza inkella l-kontra, imma sar parti sħiħa minn żvilupp. Passi 'l quddiem li jkomplu jiggarantixxu tkabbir soċjo-ekonomiku mingħajr kumplikazzjonijiet żejda. Direzzjoni ċara li ħarġet minn persuni li ħadmu bl-għaqal. Dawk li kienu lesti jissagrifikaw ħafna sabiex il-pajjiż ikompli jikber u jimxi 'l quddiem. 4. Qisu xi forma ta' figura ħierġa mill-mitoloġija Griega jew Latina, il-Gvern ried jibqa' jissaporti u jġorr il-piż tar-responsabbiltà 'l quddiem. Ma hemmx settur ekonomiku wieħed li ma ġiex, b'xi mod, indirizzat. Prinċiparjament sabiex jibqa' jiġi maħluq ix-xogħol u nibqgħu naraw iktar u iktar ħaddiema jaħdmu. Il-prijoritajiet tagħna kienu ċari. Biex niggarantixxu l-kontinwazzjoni tal-ġid nazzjonali ħarisna li l-edukazzjoni u s-saħħa jibqgħu jingħataw fondi neċessarji biex jaħdmu u jikbru. Il-poplu jikber fil-paċi u fiċ-ċiviltà tiegħu meta l-Istat ikun kapaċi jieħu ħsieb il-bnedmin fdati lilu. Kapaċi jagħraf fejn l-aħjar li jinvesti mingħajr ma jitlef mill-valuri u l-bażi tiegħu. 5. Dan il-ħames Budget jagħlaq kapitolu ta' din il-leġislatura. Kull min ilu jikkritika u jgħid diskors dispreġjattiv, illum jirrikonoxxi li l-bastiment dieħel sew fil-port u ma hemm xejn iktar xi jżommu. Huwa programm tajjeb ħafna tant li anke l-Oppożizzjoni qegħda tintrabat li twettaq hi jekk tkun fil-Gvern. Biss m'huwiex il-ġebla tax-xewka ta' ħidmietha. Jekk jiġi miċħud b'vot kuntrarju, xorta tant sar li l-poplu jaf li hemm ammont kbir ta' mertu li fil-ħames snin li għaddew ġie mwettaq li jimmerita attenzjoni u rispett. Il-mument politiku huwa dak li hu. Hemm min ħakk idejh meta f'mumenti jew oħra deherna qed naqgħu taħt il-piż tas-salib, biss illum l-istampa hija sħiħa. Il-pajjiż jagħraf, l-ewwel li dan huwa Gvern li kellu ħafna kontra tiegħu u xorta rnexxielu jimxi 'l quddiem u t-tieni, li kien iwettaq ferm iktar kieku ma kellux dawn l-intoppi kollha.
Il-pajjiż mexa sew 'il quddiem